– Ըստ հիվանդի զգացողության, էլաստոգրաֆիան բացարձակ չի տարբերվում հասարակ գերձայնային հետազոտությունից, և չի պահանջում նախնական նախապատրաստում: Հետազոտվող հատվածի վրա տեղակայելով ցուցիչը և սեղմելով որոշակի պարբերությամբ, հյուսվածքների վրա առաջանում է մինիմալ հավելյալ ճնշում: Տարբեր էլաստիկության շնորհիվ հյուսվածքները կծկվում են տարբեր կերպ, այնուհետև վերականգնվում տարբեր ժամանակահատվածում: Այսպես, օրինակ, ճարպային և մկանային հյուսվածքները բավականին փափուկ են , այդ իսկ պատճառով հեշտ սեղմվում և շուտ վերադառնում են նախնականին: Ֆիբրոզ հյուսվածքն ու ախտաբանական գոյացությունները ավելի պինդ են`դժվար են սեղմվում և դանդաղ վերականգնվում: Ծրագիրը ընդունում է փոփոխությունը և էկրանի վրա հայտնվում է գունավոր կարտոգրամմա: Այսպես ամենապինդ հյուսվածքները ներկվում են կապույտ, ավելի քիչ պնդություն ունեցողները` կարմիր, իսկ փափուկ հյուսվածքները ` կանաչ: Նմանատիպ իրականանում է նաև քանակական չափանիշի գնահատումը ( strain ratio) ` 4- ից բարձր ցուցանիշի պարագայում գնահատվում է որպես ախտահարված հյուսվածք: